Woensdag skoffel ons uiteindelik die feesseisoen in met die In Afrikaans konsert - My Matzikama | My Matzikama
Woensdag skoffel ons uiteindelik die feesseisoen in met die In Afrikaans konsert
Woensdag, 20 Desember skop die eerste In Afrikaans konsert uiteindelik op Hartenbos af en vakansiegangers kan saam met die sokkiekoning Kurt Darren, Jay & Lianie May, Ricus Nel en Juan Boucher die feesseisoen op ’n reuse-dansvloer inskoffel.
Hartenbos kook rééds met vakansiegangers wat in die strate wemel en hul rigting na die strand – en al die aktiwiteite wat Hartenbos bied – vind. Vandeesweek word nóg ’n toeloop van mense verwag met die reeks In Afrikaans konserte op die spyskaart.
Groot opwinding heers ook oor JOOX wat op Hartenbos kuier. Dié musiekstroom-app wat tans op almal se lippe is, bied met die komplimente van die In Afrikaans konsertreeks, gratis BBP-lidmaatskap aan alle musiekliefhebbers. As jy nog nie deel is van dié gemeenskap nie, is daar nou nie verder ’n rede om uit te mis nie! Die span van JOOX sal jou help om ongekende toegang tot die wêreld van musiek te hê en ook sommer touwys maak oor hoe om die In Afrikaans-speellys, wat spesiaal deur JOOX vir dié konsertreeks saamgestel is, af te laai. Jou gunsteling In Afrikaans-kunstenaar se musiek was nog nooit so maklik binne bereik nie!
Kersfees in Afrikaans op Oukersaand met Robbie Wessels, Douvoordag, Leah en Jo Black beloof om jou in die regte stemming te sit vir Kersdag wanneer jy Kersliedere saam met dié kunstenaars by kerslig kan sing. Kom maak jou hart oop in dié spesiale tyd want alle donasies van dié aand is ten bate van die Hartenbos Bejaardesorgsentrum.
Kom beleef ’n stukkie nostalgie met ’n buitelug-fliekpiekniek met dieselfde atmosfeer as die eertydse inry. Susters, die nuwe Afrikaanse fliek, wys vir die eerste keer by die In Afrikaans konsertreeks op 26 Desember en dis in die kol vir die hele gesin.
Op 27 Desember word Mnr. en Mej. Hartenbos gekroon en die geleentheid is ’n interessante kombinasie tussen ’n skoonheidskompetisie én musiekkonsert. Mej. Hartenbos sal ook outomaties ’n finalis in die Sarie Voorbladgesig-kompetisie wees. Karlien van Jaarsveld, Brendan Peyper, Leah Jan Bloukaas en Georic Lomas is deel van die aand se verrigtinge.
Selfdoengeskenke vir KersfeesKersboom-versier-idees